Odd-keeper klar for Rosenborg
Dermed mister Odd sin sisteskanse til ligarivalen. Keeperen har stått over 100 kamper i Skiens-klubben. «André Hansen vil ikke kommentere overgangen før sesongen 2014 er ferdigspilt», heter det i en pressemelding fra Rosenborg. Trønderne selv vil heller ikke kommenter noe før etter sesongslutt. Ifølge Telemarksavisa har keeperen signert en fireårskontrakt. Hansen kom til Odd før sesongen 2011 da han ble hentet fra Lillestrøm. Siden den gang har han vært førstevalg på Skagerak Arena. Karrieren startet i Bjerkealliansen, før han spilte for Skeid fra 2004 til 2008, med unntak av en sesong på lån til Kjelsås i 2007. Keeperen var i tillegg på lån til KR Reykjavik fra Lillestrøm i 2009. Senest forrige uke ble Hansen sendt på sykehus etter to kollisjoner med Aalesunds Leke James. Keeperen sa til VG i etterkant at han ikke husket noe fra uhellet.
Odd-keeperen (24) har vært linket til trønderne i lang tid, men nektet å kommentere ryktene. Nå bekrefter Rosenborg at landslagskeeperen er klar fra januar 2015.